Kim Edberg Andersen (DD), 2025-11-06:
Man fristes til at sige, at det eneste, der efterhånden er blåt i Venstre, er deres øjne; de er blevet lidt blåøjede.
Men lad mig lige forholde mig til et rigtig udmærket forslag fra Dansk Folkeparti først, inden jeg går videre med, hvorfor det er, at Venstre er faldet af cyklen.
Vi kommer med et ændringsforslag, som tager højde for, at EU-borgere – med de retskrav, der kan være – og vores nordiske borgere kan stemme til kommunalvalg.
Og hvorfor siger vi det?
Det handler om kultur, at vi har noget mere tilfælles med en, der er født i Stockholm, end vi har med en, der er født i Mogadishu.
Det er noget sværere at integrere sig i Danmark, hvis du er født i Mogadishu.
Vi kan se, at sproget er vigtigt for at være en del af det danske samfund, men ikke, når du skal stemme om noget, som er så vigtigt for danskerne, som et lokalvalg er.
For tro mig, der er rigtig mange danskere, der faktisk bliver meget mere påvirket af, hvem de får ind i byrådet og regionen, end af, hvem der sidder i Folketingssalen.
For det er byrådet, der bestemmer, om der skal være en børnehave; det er dem, der bestemmer, hvad der sker i skolen; det er dem, der bestemmer, hvor mange gange de ældre skal vaskes; og det er også dem, der bestemmer, om der skal indføres et eller andet forbud mod svinekød i det, man kan få at spise.
Det er byrådet, der bestemmer det.
Alligevel hører vi indtil videre, at Socialdemokraterne og Venstre synes – og jeg er sikker på, at der også er andre partier, der gør det – at det er en fantastisk idé, at de skal have stemmeret.
Jeg har det lidt sådan, at de der 4 pct. kan flytte så tilpas mange borgmesterposter, at det er det, man er bange for.
Så tager man den på bagkant bagefter og siger: Bare vi kan få sædet.
Venstre er jo kendt for, at de vil gøre hvad som helst for et sæde.
Socialdemokraterne er det også, og det er jo så ude i byrådspolitikken.
Men i forhold til at stå heroppe og sige, at sproget kun er vigtigt ved folketingsvalg, vil jeg sige: Nej, det er virkelig også vigtigt helt ude lokalt.
Hvis man så mangler de sproglige egenskaber, fordi man er EU-borger eller nordisk borger, bliver vi i Danmarksdemokraterne nødt til at sige, at vi er mere trygge ved de holdninger, en svensker har, hvis vedkommende kommer i byrådet, eller en hollænder eller en tysker eller en rumæner.
Arh, det med en rumæner kommer jeg lige tilbage til.
Grunden til, at det sneg sig ind, er, at SF var så venlige lige at påpege noget for mig.
Men dem, der bor nær på og har den samme kulturelle ballast som os, er ikke dem, vi ser som problemstillingen.
Dem, vi ser som problemstillingen, er dem, som vi diskuterer gang på gang i Folketingssalen, og som kommer herop og i årevis ikke pakker den her kulturkuffert ud, altså som ikke integrerer sig, og som ikke bliver en del af os.
Der har vi sat et system op, som siger, at vi forsøger at gøre det vanskeligt at få statsborgerskab.
Men den er regeringspartierne åbenbart helt tilfredse med at man får ud i de lokale byråd.
Vi skal have mindre svinekød.
Vi skal have opdelt svømning.
Vi skal også allerhelst have nogle, der mener, at hvis du er kvinde, må du ikke vaske en mand, og omvendt.
Jamen herregud, kom nu ind i kampen, Venstre!
Det kan jo ikke passe, at det kun er øjnene, der er blå ...
Hvad siger ministeren?
Nu blev jeg lige hylet ud af den.
Jeg ville lige høre, hvad ministeren sagde.
Jeg hørte faktisk ikke, hvad hun sagde, men det var meget vigtigt.
Faktum er, at det her kan løses.
Jeg synes, det er et fantastisk godt forslag i forhold til tredjelandsborgere, og det synes jeg vi skal indføre en til en med det samme.
Og så synes jeg, vi skal se, om ikke vi kan få lavet en rigtig god betænkning, der sikrer, at de mennesker, vi har mere sammen med, altså EU-borgere og svenskere og nordmænd og islændinge for den sags skyld, kan komme hertil og få stemmeret.
Det er ikke dem, jeg ser som problemstillingen.
Så vil jeg gerne vende tilbage til det, der forvirrede mig i forhold til Rumænien.
Det var noget, SF var så glade for at fortælle mig.
For jeg har jo sagt tidligere, at jeg ikke har set valgplakater på polsk, men det kan jeg forstå at Radikale i København naturligvis har.
Der skal jeg jo mere rundt i København.
Men lige nøjagtig, når det er Radikale, der gør det, bliver jeg bare nødt til at sige som danmarksdemokrat, at så underbygger det jo pointen fuldt ud, for hvis der er et parti, jeg kender, der er villige til at cater for folk, bare de stemmer på dem, selv om de ikke har taget de danske værdier til sig, så er det Radikale Venstre.
Så det underbygger jo på smukkeste vis, at der er behov for det her.
De to bærende partier i regeringen bruger begge tricket med at skrive på udenlandsk, sådan at de kan få vælgerne i stemmeboksen.
De vil gerne ind på sæderne.
Det forstår vi godt.
Det er ikke godt for danskerne.
Det er ikke godt for demokratiet.
Dansk Folkeparti har helt ret – der skal strammes op her; det skal der.
Vi håber, at ændringsforslaget også bliver taget godt imod af Dansk Folkeparti til sin tid.
Men det er helt sikkert, at hvis det står, som det står nu, er vi noget kritiske.
Så lad os se, hvad vi gør i udvalgsbehandlingen, og så håber vi på, at Venstre på et eller andet tidspunkt bliver blå helt ind i sjælen og ikke kun i irisen i øjet.